曾華德

曾華德係香港呼吸系統科醫生，曾任香港胸肺基金會主席，亦曾經喺瑪麗醫院胸肺科任職，而家係醫療集團中卓醫務主席同董事。

早年經歷及家庭 
佢係藝人曾華倩阿哥，1979年王肇枝中學中六畢業。

專業資格 
 英國格拉斯哥大學內外全科醫學士 1986
 英國格拉斯哥大醫學博士 1991
 英國皇家內科醫學院院士 1998
 香港內科醫學院院士 1995
 英國格拉斯哥皇家醫學院內科榮授院士
 英國愛丁堡皇家內科醫學院榮授院士
 英國倫敦皇家內科醫學院榮授院士
 香港醫學專科學院院士
 香港大學李嘉誠醫學院榮譽教授
 東華學院榮譽教授
 廣州醫科大學呼吸疾病研究實驗室榮譽教授

從醫及醫學研究生涯 
曾華德曾經主力研究H5N1禽流感同SARS等傳染病。

曾華德曾經為富商林百欣、藝人沈殿霞同埋馬評人董驃做主診醫生。其中林百欣逝世嗰日，曾華德同埋胡興正兩個人曾經一同出席記者會交代死訊。另外，曾華德視馬評人董驃為偶像，所以免費為董驃睇症。

逸聞 
2011年，藝人鄧光榮去世，曾華德係8名扶靈人之一。

爭議事件

武漢肺炎期間 
武漢肺炎疫情期間，曾華德曾經話病毒係西方社會操控，又涉及疫苗醫療失誤事件。

喺2020年2月，社交網站流傳一封由曾華德寫嘅英文信，內容指武漢肺炎引起咗好多恐慌，但市民其實唔駛驚，武漢市肺炎嘅死亡率只係2%，顯然有好多政治恐慌同埋西方勢力嘅操縱。導演張堅庭喺社交網站反駁，指中央政府實際上採取咗唔少措施，包括自1949年以來第一次封鎖人口超過1000萬嘅城市，可見事情嚴重性，又批評曾華德身為醫務人員，唔應該將流感同冠狀病毒嘅死亡率作比較，又引述西方冠狀病毒科學家估算嘅死亡率，實際係6-8%，而武漢肺炎病毒係一種嶄新嘅病毒，唔可能由西方控制。

喺2021年4月，佢名下嘅中卓醫務，喺九龍灣體育館營運嘅武漢肺炎疫苗接種中心，有職員幫一名本來預約打BioNTech嘅55歲患癌外籍人士，打錯咗中國科興疫苗。事主話當初揀接種BioNTech疫苗，係因為佢接受化療同患癌會降低疫苗效用，如果接種保護率唔高嘅科興疫苗，擔心保護率所剩無幾。香港醫院藥劑師學會會長崔俊明直指事件離譜，認為最少應該向佢哋發警告。

香港人